**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

1. **Իրավական ակտի ընդունման անհրաժեշտությունը (նպատակը)**

ՀՀ կառավարության որոշման նախագիծը բխում է ՀՀ բարձր տեխնոլոգիական արդյունաբերության նախարարության մի քանի խումբ խնդիրների հրատապ կարգավորման նպատակով, նախարարության 2022 թվականի ՀՀ պետական բյուջեի մի շարք ծրագրերում վերաբաշխումներ կատարելու անհրաժեշտությունից:

Մասնավորապես,

 1. ՀՀ կառավարության 2021 թվականի ապրիլի 15-ի թիվ 564-Ա որոշման համաձայն, Երևան քաղաքի Նալբանդյան 28 հասցեում գտնվող վարչական շենքի 3-րդ հարկի ամրացված տարածքը հատկացվել է ՀՀ բարձր տեխնոլոգիական արդյունաբերության նախարարությանը՝ ռազմարդյունաբերության կոմիտեի տեղակայման նպատակով, որի անվտանգությունն ապահովելու համար, համաձայն ՀՀ ոստիկանության կողմից ՀՀ վարչապետի աշխատակազմի ղեկավարին ուղղված գրության, ըստ նախնական հետազոտության անհրաժեշտ կլինի ծառայությունն իրականացնել 2/24 ժամյա 10,98 միավոր կրտսեր խմբի ծառայողների միջոցով, ամսական 2,159,788․0 ՀՀ դրամ և 2 ամիս 15 օրում, համապատասխանաբար 5,400.0 հազար դրամ գումարով։ ՀՀ ոստիկանության կողմից շենքի նշված հատվածի պահպանության աշխատանքները սկսվել են 2022 թվականի մարտի 15-ից: Հաշվարկները իրականացվել են հաշվի առնելով այն, որ Նալբանդյան 28 հասցեում գտնվող շենքը հանվելու է աճուրդի, իսկ ռազմարդյունաբերության կոմիտեն նախատեսվում է տեղափոխել` հիմք ընդունելով ՀՀ կառավարության ֆինանսատնտեսական նախարարական կոմիտեի 2022 թվականի մարտի 15-ի արձանագրության թիվ 1.1 կետով տրված հանձնարարականը: Նկատի ունենալով հարցի կարևորությունը և ելնելով առաջին եռամսյակի կատարողական և սպասվելիք ֆինանսական ցուցանիշներից, սույն որոշման նախագծով առաջարկվում է ՀՀ բարձր տեխնոլոգիական արդյունաբերության նախարարության 2022 թվականի ՀՀ պետական բյուջեով նախատեսված ծրագրերից 5,400.0 հազար դրամ ուղղել ՀՀ ոստիկանության 1158 «Ոստիկանության ոլորտի քաղաքականության մշակում, կառավարում, կենտրոնացված միջոցառումներ, մոնիտորինգ և վերահսկողություն» ծրագրի 11003 «Պետական պահպանության ծառայությունների կազմակերպում և իրականացում միջոցառմանը»: Պայմանագիրը կցվում է:

Ելնելով նշված խնդիրների կարգավորման անհրաժեշտությունից առաջարկվում է վերաբաշխում կատարել 11010 «Թվայնացման և պետական ամպային ենթակառուցվածքային պահանջների, ստանդարտների, ձևաչափերի և ընթացակարգերի մշակում» միջոցառումից՝ 5,400.0 հազար դրամի չափով, ելնելով առաջին եռամսյակի կատարողական արդյունքներից, որն էլ կուղղվի 11003 «Պետական պահպանության ծառայությունների կազմակերպում և իրականացում» միջոցառմանը:

2. 1043 «Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման» ծրագրի 11009 «Ձեռներեցության տեխնոլոգիական էկոհամակարգ» միջոցառումը թեև հանդիսանում է դրամաշնորհային ծրագիր, այնուհանդերձ, ՀՀ պետական բյուջեով ծրագիրը նախատեսված է տնտեսագիտական դասակարգման այլ հոդվածով, ինչը բերում է ծրագրի իրականացման մեծ ռիսկի: Ուստի սույն որոշման նախագծով առաջարկվում է նախ, Հայաստանի Հանրապետության կառավարության 2021 թվականի դեկտեմբերի 23-ի «Հայաստանի Հանրապետության 2022 թվականի պետական բյուջեի կատարումն ապահովող միջոցառումների մասին» N 2121-Ն որոշման N5 հավելվածի N 7 աղյուսակում կատարել լրացում՝ ավելացնելով ծրագիրը 510,000.0 հազար դրամի չափով (148,196.1 հազար դրամը նախորդ տարվա պայմանագրային պարտավորությունների մարման համար անհրաժեշտ գումարներ «Գաղափարից մինչև բիզնես» և «Կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում աջակցության տրամադրում» միջոցառումների շրաջանակներում, իսկ 361,803.9 հազար դրամը՝ նոր դրամաշնորհային պրոդուկների համար), քանի որ ՀՀ պետական բյուջեով հաստատված 700,000.0 հազար դրամից 100,000.0 հազար դրամը ՀՀ կառավարության ապրիլի 7-ի թիվ 465-Ն որոշմամբ ուղղվել է այլ միջոցառման, իսկ 90,000.0 հազար դրամը՝ արտասահմանյան վերապատրաստումների համար նախատեսված գումարն է, որը կիրականացվի առաջին կիսամյակում: Տնտեսագիտական դասակարգման հոդվածային փոփոխությունն անհրաժեշտ է կատարել ՀՀ կառավարության որոշմամբ, քանի որ այն ենթադրում է փոփոխություններ մի քանի հավելվածներում:

Միաժամանակ, հիմք ընդունելով ՀՀ ֆինանսների նախարարության առաջարկությունը, շտկումներ են կատարվել 11009 միջոցառման ոչ ֆինանսական ցուցանիշներում:

 Բացի այդ, ելնելով առաջին եռամսյակի կատարողական արդյունքներից, շտկումներ են կատարվել նաև 1043 ծրագրի 11007 «Շուկաների զարգացում և միջազգային համագործակցություն» միջոցառման ոչ ֆինանսական ցուցանիշներում՝ նկատի ունենալով, որ ՀՀ կառավարության փետրվարի 10-ի թիվ 154-Ն որոշմամբ միջոցառման գումարները նվազեցվել են, սակայն ոչ ֆինանսական ցուցանիշներում փոփոխություններ չեն կատարվել, որին առաջարկվել էր անդրադառնալ առաջին եռամսյակի արդյունքներից հետո:

**2.Առաջարկվող կարգավորման բնույթը**

Սույն որոշման նախագծով կապահովվի ՀՀ բարձր տեխնոլոգիական արդյունաբերության նախարարության սահմանված առաջնահերթությունների իրականացումը, ինչպես նաև բնականոն գործունեության ապահովումը:

1. **ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու վերաբերյալ**

Որոշման նախագծի ընդունման կապակցությամբ նախատեսվում է Հայաստանի Հանրապետության կառավարության 2004 թվականի ապրիլի 29-ի N 1008-Ն որոշման մեջ կատարել համապատասխան փոփոխություններ:

**4.Ներկայացվող հարցի կապակցությամբ լրացուցիչ ֆինանսական միջոցների պահանջի անհրաժեշտությունը, ինչպես նաև Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունների մասին.**

Որոշման նախագծի ընդունման արդյունքում ՀՀ 2022 թվականի պետական բյուջեի եկամուտների և ծախսերի փոփոխություն չի առաջանում։ Իրականացված բոլոր վերաբաշխումները ՀՀ բարձր տեխնոլոգիական արդյունաբերության նախարարության 2022 թվականի ՀՀ պետական բյուջեով նախատեսված ծրագրերի միջոցների հաշվին է:

 **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, կառավարության 2021-2026թթ, ծրագիր, ոլորտային և /կամ այլ ռազմավարություններ**

Ներկայացված նախագիծը բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված ՀՀ կառավարության 2021-2026թթ ծրագրի, «2.3 Բարձր տեխնոլոգիաներ» մասի դրույթներից, ինչպես նաև 2021 թվականի փետրվարի 11- N 183-Լ որոշմամբ հաստատված Հայաստանի թվայնացման Ռազմավարությունից: